[8] અંતરના ભાવોને છાજે તેવો બહારનો દેખાવ હોવો જોઈએ. એટલે જેનું અંતર સાદું છે તેનો પહેરવેશ પણ ખાદી હશે. જેનું અંતર સ્વદેશી હશે તેનો પહેરવેશ પણ ખાદી હશે. જ્યાં સુધી જગતમાં મૂરખ અથવા તો અજ્ઞાની પડ્યા છે ત્યાં સુધી ધુતારાનો ધંધો ચાલ્યા જ કરશે… ઘઉં પવિત્ર અન્ન છે, તે સંન્યાસી પણ ખાય છે તેમ જ ચોર પણ ખાય છે. એ જ રીતે પવિત્ર ખાદી પાખંડી પણ પહેરે અને પુણ્યવાન પણ પહેરે. જેમ ખાદીને વિષે બધા ગુણોનું આરોપણ ન કરવું ઘટે તેમ ખાદીને પહેરનારા પોતાનાં અપલક્ષણોની ખાદીને વગોવે તેથી આપણે ભડકવાનું પણ નથી.